หารือการเปิดด่านฝั่งตรงข้ามจังหวัดหนองคาย ฟื้นฟูเศรษฐกิจชายแดน เชื่อมโยงการท่องเที่ยว
นายกีรติ รัชโน ปลัดกระทรวงพาณิชย์ เปิดเผยว่า เดินทางเยือนนครหลวงเวียงจันทน์ สปป.ลาว เข้าพบนายพูขง บันนะวง รองเจ้าครองนครหลวงเวียงจันทน์ เพื่อหารือการเปิดด่านท้องถิ่นและด่านประเพณี ของนครหลวงเวียงจันทน์ ที่อยู่ตรงข้ามจังหวัดหนองคาย หลังจากปิดด่านไปเกือบ 3 ปี เนื่องจากการระบาดของโควิด-19 ซึ่งในส่วนของด่านฝั่งไทยมีความพร้อมเปิดทันทีที่ สปป.ลาว พร้อมดำเนินการ ทั้งนี้ สปป.ลาว แจ้งว่า อยู่ระหว่างเตรียมความพร้อมด้านโครงสร้างพื้นฐาน ระบบการปฏิบัติงานและบุคลากร เพื่ออำนวยความสะดวกให้มากขึ้นกว่าที่ผ่านมา อย่างไรก็ตาม นครหลวงเวียงจันทน์ จะเร่งเปิดด่านที่มีความพร้อมอย่างเร็วที่สุด เพื่อให้ประชาชนสองประเทศได้กลับมาซื้อขายสินค้าตามปกติและต้อนรับการท่องเที่ยวที่กำลังฟื้นตัวในทั้งสองประเทศ นอกจากนี้ ทั้งสองฝ่ายยังเห็นพ้องให้มีการเชื่อมโยงการท่องเที่ยวระหว่างกันและในภูมิภาค เพื่อให้เกิดประโยชน์สูงสุดร่วมกันด้วยปัจจุบันไทยได้เปิดด่านชายแดนแล้ว 80 แห่ง จากทั้งหมด 97 แห่ง ซึ่งไทยมีด่านชายแดนด้าน สปป.ลาว รวม 49 แห่ง โดยด่านฝั่งไทยเปิดแล้ว 44 แห่ง ขณะที่ สปป.ลาว เปิด 36 แห่งทั้งนี้ ในปี 2565 การค้าชายแดนไทย-สปป.ลาว มีมูลค่า 260,081 ล้านบาท เพิ่มขึ้นร้อยละ 21.1 คิดเป็นสัดส่วนร้อยละ 94.7 ของการค้ารวมไทย-สปป.ลาว โดยการค้าชายแดนไทย-สปป.ลาว ด้านจังหวัดหนองคาย ซึ่งติดกับนครหลวงเวียงจันทน์ มีมูลค่า 86,508 ล้านบาท เป็นอันดับ 1 ของการค้าชายแดนระหว่างไทย-สปป.ลาว